Til januar pakker over tusind gamere igen computeren og soveposen for at spille computer i en hel weekend, når den store esports-festival Geeks Gone Wild finder sted i Gigantum. Der er både noget for dem, der spiller på hyggeplan, og for dem, der dyrker esport på højt niveau. Blandt andet vil der blive afholdt en professionel og en semi-professionel turnering i CS:GO, som både kan opleves i den store hal i Gigantium og online, hvor turneringerne bliver streamet. - Vi glæder os helt vildt. Vi tør godt love, at det bliver det fedeste esports-event til dato, siger Lasse Kjær fra Lan Team Nord, der arrangerer Geeks Gone Wild. Det er anden gang, Geeks Gone Wild bliver afholdt i Gigantium. Første gang var i januar 2018, hvor cirka 1000 gamere deltog, mens 70.000 fulgte med online på streamingtjenesten Twitch. I januar 2019 bliver arrangementet endnu større, hvor deltagerantallet bliver skruet op til 1500. - Vi er enormt stolte af sidste års resultater. Nu finpudser vi det og sørger for, at vi igen kan skabe en event for både den danske elite og alle øvrige gamere, siger Lasse Kjær. Geeks Gone Wild blev afholdt for første gang i 2005 i Fjellerad Hallen, hvor 30 gæster deltog. TV2 Nord sendte en times udsendelse fra Geeks Gone Wild 2018. Se den her:

Opsummering:
Nordjyllands største LAN- og esports-event Geeks Gone Wild går løs i Aalborg til januar.